Hyakinthos
Hyakinthos er i græsk mytologi en smuk spartansk yngling, som Apollon elskede. En dag, da de kastede diskos sammen, ramte Apollon ham med et vådekast, og han var dræbt på stedet. Hvor den unge mands blod ramte jorden, spirede den første hyacint frem (ikke identisk med Hyacinthus orientalis, men måske med lærkespore), og Apollon prentede sit sørgeråb ind i plantens blade, hvor bogstaverne AI AI stadig kan læses.
Mens myten om ham ikke er ældre end 400-tallet f.v.t., er Hyakinthos selv en førgræsk vegetationsgud, hvis død og genopståen afspejler og betinger årstidernes vekslen; i historisk tid var han en heros, hvis årlige fest indgik i Apollonkulten.